Et middelsstort (vingespenn 23 – 29 mm, hannen litt større enn hunnen), spinkelt nattfly. Den kjennes lett på at labialpalpene, som stikker fram på undersiden av hodet, er flere ganger så lange som resten av hodet. De ytterste leddene spriker i V-form. Hannens antenner er fjærformede. Vingene er gulhvite til lysbrune med brungrå bestøvning. Forvingen har tre, ofte utydelige, brune tverrlinjer hvorav de to innerste er sterkt krummet eller vinklet, bakvingen har to tverrlinjer, begge ofte nesten usynlige.